《朔州行送王汝璧太守述职西还》
明代·程敏政

朔州城头塞云结，朔州城下沙如雪。
赫连古戌白草枯，一路角声吹不歇。
居民半是防秋兵，十里五里屯军营。
偏师夜坐烽火息，飞挽小儿歌太平。
王郎家世本灵武，明目张髯气如虎。
羽林骄将不敢欺，碛里人耕好田土。
穷州十年多苦辛，奉檄东来觐紫宸。
长官知名圣君喜，边吏有才能几人。
遥遥朔州城，劝子一卮酒。
马蹄明朝向山后，女墙孤月重相思，定倚危楼望南斗。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。